ོམ་པ།འབའ་བུ་སོགས་ཕྱོགས་སོ་སོ་ནས་ཆོས་ཐོག་གི་སྦྱིན་བདག་བྱེད་པ་དང་མཆོད་རྗེས་གྲྭ་ལ་གདན་སོགས་གུས་འདུད་དང་བླང་གི་སྒོ་ནས་བྱ་བ་ལས་ཀྱི་འཁོར་ལོས་ཆོས་སྡེ་ཆེན་པོ་འདིའི་ཞབས་

༄ཏོག་ཕུན་སུམ་ཚོགས་པ་བ་སྒྲུབ།དེ་ནས་དྲུང་མཛེས་ཏོག་པའི་གདུང་བརྒྱུད་བདག་གི་ཁུ་བོ་དྲུང་བ་བླ་མས་གདན་དྲང་སྱ།རྗེ་བཙུན་མི་ཕམ་མགོན་པོའི་སྐུ་བརྙན་ཐོག་ཚུད་ཕྱེད་གཉིས་ཀྱི་ཚད་
གསར་བཞེངས་བྱས་པར་རབ་ཏུ་གནས་པའི་ཆོ་ག་རྒྱས་པར་གནང་།བདག་གི་ཕ་ཁུ་རྣམས་ཀྱིས་ཀྱང་ཅི་འབྱོར་གྱི་དངོས་པོ་མཆོད་པའི་སྤྲིན་དུ་ཕུལ་ནས་ཚེ་རབས་ཀྱི་ཕྲེང་བར་རྗེས་སུ་འཛིན་པའི་སྨོན་འདུན་གྱི་
མཚམས་སྦྱོར་ལེགས་པར་བྱས།གཞན་ཡང་ཨ་ལའི་སྡེ་བ།བས་མཚོ་ཉིན་སྲིབ་སོགས་རོང་ཕྱོགས་ཀྱི་བླ་དཔོན་སེར་སྐྱ་མཐའ་དག་ནས་རང་རང་གི་འདོད་མོས་དང་བསྟུན་པའི་བཀའ་ཆོས་མང་དུ
ཞུས།སྐྱབས་མགོན་ཉིད་ནས་ཀྱང་མདོ་སྡེ་རྒྱན་ལས།བཤེས་གཉེན་དུལ་བ་ཞི་པ་ཉེར་ཞི་བ།།ཞེས་སོགས་ཀྱིས་ཇི་སྐད་བཤད་པ་ལྟར་གཞན་གྱི་དོན་ལ་སྐྱོ་ངལ་གྱི་རྣམ་པ་རྒྱད་རིང་པོར་སྤངས་ཏེ་དེ་དང་
དེའི་འདོད་པ་ཡོངས་སུ་རྫོགས་པར་མཛད།དེ་ནསྲ་བྱི་བའི་ལོ་ཟླ་བ་ལྔ་པའི་རླུང་དུ་རྨེ་སྐོར་བླ་མ་ངག་དབང་སྦྱིན་པས་རོང་ཕྱོགས་ཀྱི་སྐྱེ་བོ་མཐའ་དག་གི་འདི་ཕྱིའི་ལེགས་ཚོགས་འཕེལ་བའི་ཆེད་དུ་དམིགཱ་ཏི་དམ
པ་འདི་ཉིད་གདན་འདྲེན་ཞུས་པར་དགྱེས་བཞིན་ཞལ་གྱིས་བཞེས་ཏེ་ཟླ་བ་ལྔ་པའི་ནང་དུ་ཝ་ཤུལ་ཕྱོགས་སུ་ཕེབས།དཔལ་གསང་བ་འདུས་པ།ཀུན་རིག།ཐུགས་རྗེ་ཆེན་པོ་བཅས་ཀྱི་དབང་གནང་།གཞན་

ཡང་རྒྱལ་མོ་རོང་གི་ཨ་འཇར་དཔོན་སྲས་རྣམས་དངུལ་དང་རྟ་ནོར་གོས་དར་ཚན་ཆེན་པོ་དང་བཅས་ཕྱག་དབང་ཞུ་བར་སླེབས།དེ་མཚུངས་རྔ་བ་སྟོད་སྨད་ཀྱི་བླ་ཆེན་མི་ཆེན་སོགས་སྐྱེ་བོ་ཕོ་མོ་སྟོང་ཕྲག་
བརྒལ་བ་རྣམས་མཇལ་བར་འོངས།ཀུན་རིག་གི་དབང་སོགས་ཆོས་མང་དུ་གནང་།དེ་ནས་ཨ་མཆོག་ལ་ཕེབས་རབ་མདོའི་ཕྱོགས་ཀྱི་མི་མང་པོ་མཇལ་བར་འོངས་པས་དེ་ཀུན་ལ་གསང་འདུས་ཀུན
རིག་ཐུགས་རྗེ་ཆེན་པོ་བཅས་ཀྱི་དབང་གནང་།ཡོན་དུ་རྟ་ནོར་བཞི་བརྒྱ་དང་ནོར་རྫས་མང་པོ་ཕུལ།མཛོད་དགེ་སྟོང་མ་དང་སྐྱེ་བ་ཝ་དགེ་བཅས་ལ་ཕེབས།འདོད་ཆོས་མང་དུ་སྩལ་ཡོན་དུའང་རྟ་ནོར་ལུག་གསུམ
གོས་དར་སོགས་བརྗོད་པའི་ཡུལ་ལས་འདས་པ་ལྟ་བུའི་འབུལ་བའི་རྣམ་གྲངས་མང་པོར་ཕུལ།དེ་ནས་སླར་ཡང་གདན་ས་རང་དུ་ཕེབས།རྗེ་ཉིད་ནས་ལྷར་བཅས་འགྲོ་བ་སྤྱི་དང་ཁྱད་པར་ཕྱོགས་འདིའི་དད་ལྡན་གྱི་སྐྱེ
བོ་བགྲང་ལས་འདས་པའི་བསོད་ནམས་ཀྱི་ཞིང་མཆོག་དམ་པར་དགོངས།སྐུ་གསུང་ཐུགས་རྟེན་མང་དུ་བཞེངས་པའི་ཐུགས་འདུན་བཏང་སྟེ་སྡེ་དགེ་ནས་བསྟན་འགྱུར་རིན་པོ་ཆེ་གདན་དྲདས།དེ་ནས་རྒྱལ་
བའི་བཀའ་འགྱུར་རོ་ཅོག་གི་གླེགས་བམ་བཻ་ཌཱུརྱ་ལྷར་དྭངས་པའི་མཐིང་ཤོག་གི་ངོས་ལ་གསེར་སྦྱངས་ཞུན་མའི་ཁུ་བས་ལེགས་པར་བྲིས་ཏེ་བཟོ་བཀོད་ཀྱི་ཁྱད་པར་ཕུན་སུམ་ཚོགས་པ་མཛད།བྱ་མས་ཁང་དུ

༄༅མི་ཕམ་མགོན་པོའི་སྐུ་བརྙན།ཐུབ་དབང་གི་སྐུ་བརྙན།རྗེ་བཙུན་ཙོད་ཁ་པ་ཆེན་པོའི་སྐུ་བརྙན།འཁོར་ཉེ་བའི་སྲས་ཆེན་བརྒྱད་དང་།ཁྲོ་བོ་མི་གཡོ་བ།ཕྱག་ན་རྡོ་རྗེ་དང་བཅས་པའི་སྐུ་བརྙན།།
གཞན་ཡང་བྱམས་པའི་ཞིང་བཀོད།བདེ་བ་ཅན་གྱི་ཞིང་བཀོད་སོགས་སྲིད་ཞིའི་ངོ་མཚར་མཐའ་དག་གཅིག་ཏུ་སྦུངས་པ་ལྷར་བསྐྲུན་པར་མཛད།གཞན་ཡང་རྗེ་བླ་མ་འདི་ཉིད་ཀྱིས་ལྡག་ལ་རྩོམ་གྱི་རིམ་པ་བྱད་
ཆུ་བ་ལ་མ་རིམ་དམ་པའི་གསུང་རྒྱུན་གཞན་ལས་ཁྱུད་ཞུགས་པ་མང་པོས་བརྒྱན་པ་ཞིག་དང་།གསདྲ་འདུས་རྒྱུད་འགྲེལ་ལེའུ་ལྔ་བི་ཡན།རྔེ་རདྭ་ཉིད་ཀྱི་འཁྲུངས་རབས་གསོལ་འདེབས་རྒྱལ་བ་གཉིས་པ་མ་དང་།
དགའ་ལྡན་འཤད་སྒྲུབ་གླིང་གི་བཅའ་ཡིག།གཙོའི་དགའ་ལྡན་ཆོས་གླིང་གི་བཅའ་ཡིག་སྔོགས་ཚིག་སྦྱོར་ཤིན་ཏུ་བརླིང་ཞིང་དོན་གྱི་ཐོབ་ཚུལ་གཏིང་ཕྱིན་པའི་རྩོམ་པ་ཕུལ་ཏུ་ཕྱིན་པ་མཛད་དོ།།སྨྲས་པ།གྲངས
མེད་ཕྱོགས་བཅུའི་སྲས་བཅས་རྒྱལ་བ་ཡིས།།འགྲོ་ཀུན་འཁོར་བའི་རྒྱ་མཚོ་ལས་སྒྲོལ་ཕྱིར།།མཁྱེན་བརྩེ་ནུས་གསུམ་གཅིག་ཏུ་སྤུངས་པའི་དཔྱིད།།བཤེས་གཉེན་ནམ་མཁའི་ནོར་བུ་འདི་སྦྲུལ་དེས།།འཇམ
དཔལ་ནོར་བུའི་རྒྱན་དོར་ངུར་སྨྲིག་གི།བླ་གོས་སྟོད་གཡོགས་བགོས་འདྲའི་དམ་པ་འདིའི།།འཆད་རྩོད་རྩོམ་པའི་ངོ་མཚར་ཆེས་འབྱུང་བའི།།སྙན་གྲགས་ན་རླབས་ཟེག་མ་སྲིད་རྩེར་འཐོར།།དུས་གསུམ

རྒྱལ་ཀུན་ངོ་བོ་ཅོང་ཁ་བ།།དུས་ཀྱི་མཐའ་འདིར་སླར་ཡང་བྱོན་པ་བཞིན།།མཚུངས་བྲལ་མཛད་པ་མཆོག་གི་ཚུལ་འདི་ལ།།ལག་པད་དད་པའི་ཐོར་ཚུག་རྩེ་ལ་འགོད།།ཅེས་པའང་ངུར་སྐབས་ཀྱི་ཚིགས་སུ་བཅད
པའོ།།ད་ནི་སྐྱབས་མགོན་འདི་ཉིད་ལ་དངོས་ཉམས་རྨི་ལ་མ་ཅི་རིགས་པར།རྩ་གསུམ་ལྷ་ཚོགས་རྣམས་ཀྱི་སྐུའི་སྣང་བ་བསྟན་ཅིང་གསུང་གིས་ལུང་བསྟན་པའི་ཚུལ།བྱིས་པའི་བློའི་རླབ་ལས་བརྒལ་བའི་རྣམ
པར་ཐར་པ་ཆེས་ངོ་མཚར་བ་མང་དུ་ཡོད་ཚོད་འདུག་ནའང་།འཇམ་མགོན་ས་སྐྱ་པཎྜི་ཏས།དམ་པའི་ཡོན་ཏན་ཁོང་དུ་སྦེད་པར་གསུངས་པ་བཞིན་བདག་ཉིད་ཆེན་པོ་འདིས་ཀྱང་རྟོགས་པའི་ཡོན་ཏན་བརྙེས་པའི་ངང་ཚུལ་འདི
ལྟ་བུ་ཞེས་མངོན་ཆེར་མི་མཛད་ཀྱང་།ཐུགས་སྲས་དམ་པ་རྣམས་ཀྱིས་ཟུར་ཙམ་མི་གྲེར་བཀོད་པའི་རྒྱུན་མ་ཉམས་པར་རགས་རཱི་མ་ཙམ་ཞིག་བརྗོད་པར་བྱ་སྟེ།དེ་ཡང་།ཁྱོད་ཐུགས་ཁ་སྦྱོར་བདུན་ལྡན་རྡོ་རྗེའི་སྐུར།།མངོན
བབཞེངས་རིགས་ཀུན་སྤྲོ་བསྐུར་དབང་འབྱོར་ཀྱང་།།ལྷ་དང་བླ་མས་ན་མ་འདོདོ་ཞལར་གཟིགས་པའི།།ཚུལ་བསྟན་ཐབས་མཁས་མཛད་པས་འགྲོ་ཀུན་འདྲེན།།ཞེས་པའི་མདོ་ཙམ་སྨོས་པ་བཞིན།ཆུ་བྱའི་ཟླ་བ་བཅུ་པའི་
ནངད་དུ་སྐབས་ཤིག་རྗེ་བཙུན་ཙོང་ཁ་བ་ཆེན་པོའི་སྣང་བང་ངོས་སུ་བསྟན།གསུང་གི་གནང་བ་སྩལ་ནའང་ཞིབ་པར་ཡི་གེར་འཁོད་པ་མ་བྱུང་།ཆུ་གླང་ཟླ་བ་གསུམ་པའི་ཚེས་དྲུག་གི་ནུབ་པཎ་ཆེན་བློ་བཟང་ཡེ་ཤེས་སྐུ་

གཟི་མདངས་ཅན་ཞིག་གིས་སྐུ་ཚེ་ཕྱི་མ་རྣམས་སུ་ལྷན་ཅིག་ཏུ་མཇལ་ཆོག་པའི་བཀའ་གནང་།ཡང་རྗེ་ཉིད་ལ་དམིགས་བསལ་དུ་བསླབ་སྟོན་མང་པོ་གནང་བའི་རིམ་པའང་མང་དུ་
ཡོད།ཤིང་སྟག་ཟླ་བ་བཞི་པའི་ཚེས་ཉེར་གཅིག་གི་སྐབས་ཡིད་ནོར་གྱི་ལྗགས་བསྙེན་གནང་སྐབས།ཨ་ཙ་ར་གོས་དཀར་དྲི་མེད་གྱོན་པ་ཆེ་ཆུང་གཉིས་གུས་པའི་རྣམ་འགྱུར་མང་དུ་བྱེད་པ་བྱུང་།ཡང་ཁྲོ་དེའི
ཟླ་བ་བདུན་པའི་ཚེས་བཅུ་གསུམ་སྐབས།ཤིང་གི་ཕོར་བ་ཚོན་རྩིད་མར་སྨུག་བཏང་བ་བདུད་རྩི་ཆང་འདྲ་བསཱ་ལེགས་པར་བཀང་བ་ཞིག་བཟུང་ནས་རཱ་བཱ་སྒོ་ཅན་ཞིག་གི་ནང་དུ་ཕྱིན།འདི་ནི་རྗེ་རིན་པོ་ཆེའི་ཡིན།
ཅེས་བུད་མེད་འགའ་ཞིག་ལ་སྟེར་བར་རྨིས།ཡང་མེ་འབྲུག་ཟླ་བ་གཉིས་པའི་ཚེས་ཉེར་ལྔ་ལ་གནས་ཆུང་ཡིན་ཟེར་བགོས་ཆེན་ཆུ་མདོག་གྱོན་པ་ཞིག་གིས་ལྷ་སའི་བླ་བྲང་ལྷོ་ངེས་ནས་མཚོན་ཆ་སྣ་ཚོགས་འཕེན།
སླར་མདུན་དུ་འོངས་ནས་གསང་གཏམ་གྱི་ཚུལ་དུ་སྐུ་ཚེའི་ཚད་བདུན་ཅུ་དོན་དགུ་ཡིན་ཟེར་བ་བྱུང་།དེ་སོགས་ངོ་མཚར་བའི་ཡོན་ཏན་བསམ་གྱིས་མི་ཁྱབ་པ་མངའ་ཞིང་།གཞན་ཡང་བདག་གི་མཁན་རིན་པོ་ཆེ་དོན
གྱི་སླད་དུ་མཚན་ནས་སྨོས་ཏེ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་གྱི་བུམ་བཟང་ལས།བྱང་ཆུབ་སེམས་མཆོག་རྟག་ཏུ་ཐུགས་ལ་མངའ།།ཕྱི་ནང་ཆོས་རྣམས་སྒྱུ་མ་ལྟ་བུར་གཟིགས།།

གད་གང་སྣ་ལྷ་ཡི་འཁོར་ལོར་རབ་ཏུ་ཤར།།རྡོ་རྗེའི་ཐུགས་མཆོག་མདའ་ལ་གསོལ་བ་འདེབས།།ལས་རླུང་མ་ལུ་ས་དྷཱུ་ཏཱིའི་དབྱིངས་སུ་དག།མཐའ་ཡས་འོད་གསལ་ཉི་མ་ལེགས་པར་ཤ་ར།།འཇའ་ཚོན་
ལྟར་བཀྲ་མཚན་དཔེའི་སྐུ་མཆོག་མངའ།།རྡོ་རྗེ་འཛིན་པའི་གཙོ་ལ་གསོལ་བ་འདེབས།།ཞེས་གསུངས་པ་ལྟར་གདུལ་བྱའི་མཐུན་སྣང་དུ་སྐུ་ཚེ་འདི་ཉིད་ལ་མདོ་སྔགས་ཀྱི་ལམ་གྱི་རིམ་པ་མཐའ་དག་ལ་ཐོས་
བབསམ་སྒོམ་གསུམ་གྱི་སྒོ་ནས་ཉམས་བཞེས་གསར་དུ་མཛད་པའི་དབང་དུ་བྱས་ནའང་།ཐོག་མར་བདག་པས་གཞན་གཅེས་པའི་བྱང་ཆུབ་ཀྱི་སེམས་རིན་པོ་ཆེ་ཤུགས་དྲག་པོས་མཁའ་ཁྱབ་ཀྱི་འགྲོ་བ་ཀུན་སྲིད་པ་
སྡུག་བསྔལ་གྱི་རྒྱུ་མཚོ་ལས་སྒྲོལ་བཱ་ལ་ཤིན་ཏུ་རིངས་པར་གྱུར་ནས་གསང་སྔགས་རྡོ་རྗེ་ཐེག་པའི་སྒོར་ཞུགས་ཏེ་གང་སྣང་ཐམས་ཅད་ལྷའི་འཁོར་ལོར་འཆར་བའི་རྣལ་འབྱོར་རྒྱུན་ཆད་མེད་པར་བསྐྱུངས་ནས་
ཀུན་རྟོག་གི་བཞོན་པའི་རླུང་རྣམས་གཉིས་སྤང་གི་དྲུང་དུ་དག་པར་མཛད་ཅིང་དབང་པོའི་གཞུ་ལྟར་དྲངས་པའི་མཚན་པེའི་སྐུ་དང་།ཐུགས་དག་པ་དོན་གྱི་འོད་གསལ་ཟུང་དུ་འཇུག་པའི་རྡོ་རྗེའི་སྐུ་མངོན་དུ་མཛད་ནས་
དཀྱིལ་འཁོར་རྒྱ་མཚོའི་སྤྲོ་བསྤུ་ལ་དའང་འབྱོར།ཐུགས་དམ་སྤྲོས་བཅས་ཀྱི་དབང་དུ་བྱས་ནའང་རྗེ་བཙུན་ཙོང་ཁ་བ་ཆེན་པོའི་མཛད་པ་དང་རྗེས་སུ་མཐུན་པར་རྒྱུན་དུ་མཆོག་བསྒྲུབ་པའི་ལྷ་འདི་མཆོག་དྲིལ་བུ་ལུས

དཀྱིལ་དང་།བར་ཆད་སེལ་བའི་ལྷ་ཕྱག་རྡོར་འཁོར་ལོ་ཆེན་པོའི་རྣལ་འབྱོར་ཆག་མེད་དུ་གནང་།དེ་ལྟ་བུའི་ཚུལ་གྱིས་བསྟན་པ་དང་འགྲོ་བའི་དོན་རེ་ཞིག་རྫོགས་ནས་ཐུགས་ཀྱི་བདུན་པ་དག་པའི།
ཞིང་ཁམ་གཞན་དུ་གཞོལ་བ་ན་མེ་བྱི་ཟླ་བ་དགུ་བའི་ཚེས་ལྔ་ལ་སྐུ་ཁམས་ཅུང་ཟད་བསྐྱུང་པའི་ཚུལ་བསྟན།ཟླ་བ་དེ་གའི་ཆོས་བཅོ་ལྔའི་སྡེ་དྲོའི་ཆར་དུས་ལ་བབས་པ་ན་ཞབས་རྡོ་རྗེ་སྐྱིལ་ཀྲུང་དང་ཕྱག་གཉིས་མཉམ་བཞག
མཛད།སྟོང་པ་གསུམ་རིམ་གྱིས་ཐིམ་ནས་ཐམས་ཅད་སྟོང་པ་འོད་གསལ་ཆོས་ཀྱི་སྐུ་མངོན་དུ་མཛད།དེའི་ཚེ་ཕྱོགས་འདིའི་གནས་སྐབས་དང་མཐར་ཐུག་གི་དགོས་འདོད་འབྱུང་བའི་གཞི་རྟེན་བས་མ་འཕེལ་དབང
གི་ནོར་བུ་འདི་ཉིད་ཞིང་གཞན་གྱི་གདུལ་བྱ་དག་གིས་ཐབས་ཀྱིས་བྲིད་ནས་བརྐུ་བ་ལྟར་ནམ་མཁའི་དབྱིངས་སུ་འཇའ་ཚོན་སྣ་ལྔ་པའི་གུར་དང་གཞན་ཡང་བླ་བྲེ་དང་གདུགས་དང་རྒྱལ་མཚན་དང་བ་དྲན་དང་དྲ་བ་དང་དྲ་བ།
ཕྱེད་པ་དང་ལྷའི་སིལ་སྙན་སོགས་མཆོད་པའི་ལྷས་དུ་མ་དང་བཅས་ཏེ་མངོན་པར་བསུས་སོ།།དེ་ནས་དྲུང་དུ་འཁོད་པའི་ཕྱག་ཕྱི་བ་རྣམས་ཀྱིས་སྐུ་གདུང་རིན་པོ་ཆེ་ལ་མཆོད་པའི་ཕྱིར་དར་གྱི་ལྔ་ལྡི་བླ་བྲེ་འཕན་གདུགས།
ལ་སོགས་པ་དུ་མས་བསྐོར་ཞིང་མདུན་དུ་ཉེར་སྤྱོད་སོགས་ཀྱི་མཆོད་པ་ཉིན་ལྟར་ཕུལ།གྲྭ་ཚད་རིན་པོ་ཆེ་འདི་ཉིད་དང་།གཙོའི་དགོན་པའི་དགེ་འདུན་ལྷན་དུ་ཚོགས་པར་འགྱེད་དང་རྔ་ཐུག་ལེགས་པར་བཏང་།

ཕྱོགས་ཀྱི་བླ་མ་རྣམས་ལ་འབུལ་ཚན་གྲངས་མང་པོ་དང་།བ་ཀྲ་ཤིས་འཁྱིལ་གྱི་དགོན་པར་ཕོག་ཐེབས་སུ་རྟ་ནོར་བརྒྱ་དང་།བླ་མ་སོ་སོ་ལ་འབུལ་བའི་ཚན་གྲངས་དང་བཅས་ཕུལ།དེ་ནས་སྐུ་གདུང་།
རིན་པོ་ཆེ་ཞུགས་ལ་མ་ཕུལ་བར་རིལ་བོར་བཞུགས་ན་དད་པ་འདྲེན་པའི་མིག་རྐྱེན་དུ་འགྱུར་བར་ཀུན་ཁ་འཆམས་ཏེ།ག་བུར་དང་གུར་ཀུམ་སོགས་དྲི་བཟང་གི་ཆུས་ཡང་ཡང་བྱུག་སེ་ནས་དུས་ཀྱི་མཆོད་
པ་དྲང་རྒྱན་དུ་ཁྲུས་གསོལ་སོགས་དྲོ་དྲ་མ་གང་ལེགས་བྱས་ཏེ།དངུལ་སྲང་བརྒྱ་ཕྲག་མང་པོ་ལས་གྲུབ་པའི་བྱང་ཆུབ་མཆོད་རྟེན་ཆེ་ལེགས་གསེར་སོགས་རིན་པོ་ཆེ་དུ་མའི་རྒྱན་ཕྲེང་གི་བཀོད་པ་དུ་མས་སྒྲས་
པའི་སྲིད་ཞིའི་མཆོད་སྡོངད་དམ་པ་འདི་ཉིད་དུ་བཞུགས་སུ་གསོལ་བ་སོགས་ཀྱིས་དགོངས་པ་ཟབ་མོ་ཡོངས་སུ་རྫོགས་པ་དང་།སླར་ཡང་མཆོག་གི་སྦྲུལ་སྐུ་འཁྲུལ་བྲལ་དམ་པའི་རང་ཞལ་མྱུར་དུ་མཇལ་བའི
རྟེན་འབྲེལ་སྒོ་དུ་མསྲ་བསྒྲིགས་པར་བྱས་སོ།།དེ་ཡང་རྣམ་འདྲེན་རྒྱལ་བ་ཐམས་ཅད་ཀྱི་མཁྱེན་བརྩེ་ནུས་གསུམ་གཅིག་ཏུ་བསྡུས་པའི་ངོ་བོ་མཚུངས་མེད་སྐྱབས་མགོན་དམ་པ་འདི་ཉིད་ཀྱི་ཐུན་མོང་གི་རྣམ་པར
ཐར་པ་བསམ་གྱིས་མི་ཁྱབ་པ་དག་ལས་རྒྱ་མཚོ་ཆེན་པོའི་ཆུ་བུམ་པས་བཅུས་པའི་དཔེ་ལྷར་རང་བློས་གང་དཔོག་ཞིག་བསྒྲིགས་པ་རེ་ཞིག་རྫོགས་སོ།།སྨྲས་པ།མ་ལུས་ཇི་ལྟ་ཇི་སྙེད་ཆོས་ཀུན

རབ་གཟིགས་སྒྲིབ་བྲུལ་མཁྱེན་པའི་ནམ་མཁའ་ལ།།གྲངས་མེད་འགྲོ་ལ་བུ་གཅིག་ལྷུར་དགོངས་བརྩེ་ཆེན་ཆུ་འཛིན་སྟུག་པོ་རབ་འཁྲིགས་ཏེ།།སྲིད་དང་ཞི་བའི་འཇིགས་པ་
བརྒྱ་ཕྲག་དག་ལས་སྒྲོལ་བའི་ནུས་མཐུའི་གླུ་ཆར་གྱིས།།བསྟན་འགྲོའི་ཕན་བདེའི་ལོ་ཏོག་ཆེས་ཆེར་སྨིན་མཛད་མགོན་ཁྱོད་ལྷར་བཅས་གཙུག་ན་མཐོ།།གང་དེའི་གསང་བ་གསུམ་གྱི་རོལ་པ་ལས།
འོངས་པའི་ངོ་མཚར་གྲངས་མེད་མཛད་པའི་སྒོ།།འབུམ་ཕྲག་ཕྱེབས་ས་གསུམ་སྐྱེ་དགུ་ཀུན།།རྨད་བྱུང་གཏན་བདེའི་ལམ་བཟང་ཆེ་ལ་བཀོད།།རྒྱུ་སྐར་ཚར་དུ་དངར་དབུས་ན།།སྤྲིན་བྲལ་།
སྟོན་གྱི་ཟླ་དཀྱིལ་བཞིན།།འཛམ་གླིང་མཁས་མེང་རྒྱ་མཚོའི་དབུས།།ཕུལ་བྱུང་ཡོན་ཏན་དཔལ་གྱིས་མཐོ།།འདི་ལྟར་དམ་པའི་ཡོན་ཏན་ཆུ་གཏེར་གྱི།།ཐེག་མ་བདག་བློའི་
ཀུ་ཤའི་རྩེར་བླངས་པའི།།ལེགས་བྱས་ཉ་རྒྱས་ཟླ་བ་ལྟར་དཀར་དེས།།རང་གཞན་བཤེས་གཉེན་མཆོག་གིས་རྗེས་འཛིན་ཤོག།བརྩེ་བས་རྗེས་སུ་གདམས་པའི་ལེགས་བཤད་ཀྱིས།།
རབ་དཀར་བདུད་རྩིའི་ཐེག་མ་འབུམ་སྤྲོས་པས།།འགྲོ་བློའི་རབ་དགའི་སྐྱེད་ཚལ་ཆེས་ཡངས་པོར།།སྐལ་བཟང་སྙིང་གི་ཀུ་མུད་བཞད་གྱུར་ཅིག།མ་སྨད་ཤུགས་དྲག་བརྩོན་

བའི་དྲི་བཞོན་གྱིས།།རབ་བསྐུལ་ཁོ་བོའི་བློ་གྲོས་ཉིན་བྱེད་གཟི།།མཐར་ཐུག་ཟུང་འཇུག་མཁའ་ཡི་རང་མདང་ས་ལ།།འཁྱུད་པའི་རྩེ་དགས་རོལ་པ་མྱུར་འགྲུབ་ཤོག།ཅེས་སྐྱབས་མགོན་ཁྲི་ཆེན་རྒྱལ་མཚན་སཻངྒ།
དེ་ཉིད་ཀྱི་རྣམ་པར་ཐར་པ་ནོར་བུ་ཆུ་ཤེལ་དཀར་པོའི་འཕྲེང་བ་ཞེས་བྱ་བ་འདི་ནི་དམ་པ་དེ་ཉིད་ལ་མི་ཕྱེད་པའི་དད་པ་དང་གཞན་ཡང་བཅུ་ཕྲག་རིག་པའི་གནས་ལ་སྦྱངས་པ་མི་དམན་པ་རབ་འབྱམས་པ་བསྟན་སྐྱོང་སེང་གེས་ལྷ་རྫས་ཁ་དར་བཅས་ནན་ཏན་ཆེན་པོས་བསྐུལ་པ
དང་།རང་ཉིད་ཀྱང་སྤྲོ་བའི་སེམས་ཀྱིས་འདི་ཀའི་ས་བོན་རགས་བསྡུས་ཙམ་སྔ་ནས་ཡི་གེར་འཁོད་པ་རྣམས་དང་ངག་རྒྱུན་ཁུང་མ་རེ་གཉིས་ཡོད་པ་རྣམས་གཞི་བྱས་ཏེ།གང་གི་མཚན་གྱིས་བྱིན་གྱིས་བརླབས་ཤིང་ཐུན་མོང་དང་ཐུན་མོང་མ་ཡིན་པའི་རིག་
གནས་ལ་བློའི་སྣང་བ་ཅུང་ཟད་རྒྱས་པ་སུ་མ་ཏི་དྷྭ་ཛ་སིདྡྷ་མིང་གཞན་དགའ་ལྡན་བསྟན་པའི་གསལ་བྱེད་ཨེར་ཏེ་ནི་པཎྜི་ཏ་ཕྱོགས་ལས་རྣམ་པར་རྒྱལ་བའི་རྗེས་ཐུན་མོང་ཞེས་པ་ལྕགས་པོ་ཁྱིའི་ལོ་ས་ཀ་ཟླ་བའི་དམར་ཕྱོགས་ཀྱི་བཟང་པོ་གསུམ་པར་འགྲོ་
བཙུགས།སྣྲོན་ཟླ་བའི་དཀར་ཕྱོགས་ཀྱི་དགའ་བ་དང་པོ་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་ལེགས་པར་གྲུབ་པའི་ཡི་གེ་པ་ནི་དད་དང་རྣམ་དཔྱོད་ཡངས་པའི་དགེ་སློང་འཇིགས་མེད་ཤེས་རབ་ཀྱིས་བགྱིས་པ་ཛ་ཡཡུནྟ།།